open-index/open-wikipedia-markdown huggingface dataset:
Dugs

**Dugs** (inkeltal: **Dug**; útspr.: [ˈdʌɡ]; likernôch: "dak") binne in fiktyf ras fan bûtenierdske wêzens út 'e ''Star Wars''-franchise. Hja komme fan 'e planeet **Malastare**, dy't foar it meastepart út woastyn en steppe bestiet. De wrâld wurdt regearre troch de Ried der Dugs, wêrfan't de foarsitter de titel fan "doge" fiert. 

Dugs binne maklik werom te kennen oan 'e lange, foarútstykjende snút en noch mear oan it feit dat se rinne op har hannen, wylst har fuotten boppe de grûn hingje en as hannen fungearje. De hûdskleur fan Dugs fariëarret fan pearzich oant readich, wylst guon fan harren in griene hûd hawwe. De foarkant fan harren lichem is faak ljochter fan kleur as de efterkant. Party Dugs krije neigeraden dat se âlder wurde fleizige útgroeisels dy't fan 'e snút delhingje en (foar minsken) de yndruk fan in hingelsnor opwekje. Se hawwe losse hûd by de kiel dy't se fol lucht sûge kinne foar it útbringen fan harren pearrop. Dugs hawwe wetterflugge refleksen, wat harren tige geskikt makket as koereurs.

## Sjoch ek
*Sebulba
Neimoïden

**Neimoïden** (Ingelsk: *Neimoidians*; inkeltal: **Neimoïde**) binne in fiktyf ras fan bûtenierdske wêzens út 'e ''Star Wars''-franchise. Hja binne humanoïden mei in lichemslingte fan likernôch 2&nbsp;m, in griene hûdskleur en grutte reade eagen. Se hawwe gjin noas of lippen. Neimoïden binne ôfkomstich fan 'e planeet **Neimoïdia**, en stamje ôf fan iere Duro-kolonisten op dy wrâld, dy't har dêre mear as 25.000 jier lyn, om 'e tiid hinne dat de Galaktyske Republyk oprjochte waard, nei wenjen setten. Op Neimoïdia hawwe de Neimoïden op in stuit yn harren evolúsje reuzetoarren witten te domestisearjen, en sûnt hawwe se der altyd nei stribbe om oaren it fysike wurk foar harren opknappe te litten.

As se berne wurde, hawwe Neimoïden de foarm fan larven, dy't yn mienskiplike nêsten pleatst wurde oant se sân jier âld binne. Der wurdt yn dy nêsten net genôch iten foar alle larven beskikber steld, sadat der in skieding komt tusken dejingen dy't mear iten sammelje as dat se eins nedich binne en dejingen dy't minder ynklauwerich binne en fan 'e honger omkomme. Troch dy gewoante binne de Neimoïden dy't de folwoeksenens berikke fan natuere deun, ûnferskillich foar it lichaamlik wolwêzen fan oaren en bang om te stjerren. 

Yn it Stjerrestelsel fan 'e *Star Wars*-franchise wurde Neimoïden ornaris troch oare rassen beskôge as stereotypysk foar korrupsje, gjirrigens en ûnbetrouberens, en se hawwe faak genôch toand dat se ree binne om gebrûk te meitsjen fan leagens, manipulaasje en sjantaazje om harren winst te maksimalisearjen. In diel fan harren súkses tankje se lykwols oan harren oanberne talint foar organisaasje. Neimoïden sjogge harrensels net as boasaardich, mar krekt as tawijd oan 'e ambysje om har folle pontinsjeel te berikken yn har eigen maatskippij.
Hege Jedi Ried

De **Hege Jedi Ried**, ek koartwei de **Jedi Ried** neamd, is yn 'e ''Star Wars''-franchise in fiktive organisaasje dy't oan it haad stiet fan 'e Jedi Oarder. De Ried bestiet út tolve wize en machtige Jedi-masters dy't útornearre binne om 'e hiele oarder te lieden en dy't teffens tsjinje as in adysrie foar de kânselier fan 'e Galaktyske Republyk. De Hege Jedi Ried is opmakke út fiif leden foar it libben, fjouwer leden foar in lange termyn en trije leden foar in beheinde termyn. Dy opbou hat him ûntjûn út eardere fertsjintwurdigings binnen de Jedi Oarder. Oarspronklik hie de Grutte Jedi Ried gjin fêst plak fan gearkomste en waard der op ûngeregelde tiden mei-inoar rieplachte op planeten lykas Ossus, Alderaan en Chandrila. Nei it ferfarren fan it haadkertier fan 'e Jedi Oarder fan Ossus nei Coruscant, de sit fan it regear fan 'e Galaktyske Republyk, waard de súdwestlike toer fan 'e Jedi Timpel (it nije haadkertier fan 'e Oarder) yn gebrûk nommen troch de Hege Jedi Ried.

Yn 'e film *[[Star Wars: Episode&nbsp;I&nbsp;– The Phantom Menace]]* (1999), it earste diel fan 'e ''Star Wars''-prequeltrilogy, dy't yn it jier 32&nbsp;f.Sl.Y. spilet, bestiet de Hege Jedi Ried út 'e folgjende leden:
*Yoda (grutmaster)
*Mace Windu
*Depa Billaba
*Adi Gallia
*Ki-Adi-Mundi
*Eeth Koth
*Plo Koon
*Even Piell
*Yarael Poof
*Oppo Rancisis
*Saesee Tiin
*Yaddle
Fierders is bekend dat Jedi-master Sifo-Dyas oant syn dea koart foàr de foarfallen yn *The Phantom Menace* in lid fan 'e Hege Jedi Ried wie. Yoda, Mace Windu, Ki-Adi-Mundi, Plo Koon, Oppo Rancisis en Saesee Tiin bliuwe oant de fal fan 'e Jedi Oarder yn 19&nbsp;f.Sl.Y. lid fan 'e Hege Ried. Yoda draacht dêrby de seremoniële titel fan grutmaster, wylst Mace Windu as master fan 'e Oarder it foarsitterskip fan 'e Ried hat. Yn 22&nbsp;f.Sl.Y., oan it begjin fan 'e Kloane-oarloggen, draacht er dat oer oan Yoda, sadat er him folslein talizze kin op it winnen fan 'e striid. 

Oare leden fan 'e Grutte Jedi Ried fan wa't de nammen bekend binne, yn *[[Star Wars: Episode&nbsp;III&nbsp;– Revenge of the Sith]]* (2005), dat yn 19&nbsp;f.Sl.Y. spilet, binne: Stass Allie, Kit Fisto, Coleman Kcaj, Obi-Wan Kenobi, Agen Kolar en Shaak Ti. Anakin Skywalker wurdt tafoege as spesjale fertsjintwurdiger fan kânselier Palpatine, koart foar't dyselde de macht grypt, de Galaktyske Republyk ûnder fuotten hellet en dêrfoar yn it plak it Galaktysk Keizerryk oprjochtet mei himsels as autokratysk regearjend keizer. Dy steatsgreep giet mank mei de Grutte Suvering fan 'e Jedi, wêrby't hast de hiele Jedi Oarder útrûge wurdt. Fan 'e leden fan 'e Hege Jedi Ried witte inkeld Yoda en Obi-Wan Kenobi oan 'e dea te ûntkommen troch de wyk te nimmen en ûnder te dûken.
Bouwe Kalma

**Bouwe Dirk Kalma** (Beetstersweach, 2 maaie 1924 - Rotterdam, 25 juny 2011) wie haadynspekteur by de gemeenteplysje fan Rotterdam en politikus út namme fan de Pasifistysk Sosjalistyske Partij (PSP).

## Libben en wurk
Kalma kaam út in predikantehúshâlding. Yn de Twadde Wrâldoarloch siet er yn it ferset. Yn 1946 naam er tsjinst by de Rotterdamske plysje. Yn de jierren santich wied er haadynspekteur fan de jeugd- en sedeplysje yn Rotterdam. Yn de jierren fyftich wie Kalma oanhinger fan de saneamde tredde wei yn de fredesbeweging en waard lid fan de PSP. Foar de PSP kaam er yn de Rijnmondried.

Kalma kaam lanlik yn it nijs doe 't er meidie oan in demonstraasje by it Rotterdamske konsulaat fan de Bûnsrepublyk Dútslân nei oanlieding fan de selsmoard fan de RAF-leden Andreas Baader, Gudrun Ensslin en Jan-Carl Raspe op 18 oktober 1977. De slogan fan dy demonstraasje wie *Hun strijd, onze strijd. Internationale solidariteit!* fan de Fjirde Ynternasjonale. It meidwaan oan de solidariteitsdemonstraaje mei de RAF kaam Kalma binnen en bûten de plysje op swiere krityk te stean: noch gjin moanne earder wie de Utertske brigadier Arie Kranenburg troch RAF-lid Knut Folkerts deasketten. Hoewol 't prokureur-generaal Van der Feltz oantrune op ûntslach waard Kalma troch boargemaster Van der Louw allinnich mar beskrobbe. In jier letter stapte Kalma dochs noch op by de Rotterdamske plysje. 

Yn 1979 wie Kalma listlûker foar de PSP foar de Europeeske Parlemintsferkiezingen fan 1979. De PSP helle doe gjin sitten.

Bouwe Kalma wie de heit fan Paul Kalma, dy't lid wie fan de Twadde Keamer foar de PfdA.
Danilov-kleaster fan de Hillige Trije-ienheid (Pereslavl-Zalesski)

It **Danilov-kleaster fan de Hillige Trije-ienheid** (Russysk: Свято-Троицкий Данилов монастырь, *Svjato-Troitski Danilov Monastir*) is in aktyf russysk-otterdoks kleaster yn Pereslavl-Zalesski, Ruslân.

## Skiednis
De stifter fan it kleaster wie de muonts Daniil († 7 april 1540), de bychtheit fan grutfoarst Vasili III van Moskou. Under syn learlingen wie ek de muonts Gerasim fan Boldin, dy't letter it Trije-ienheidskleaster yn Dorogobûzj by Smolensk stiftsje soe. 

It kleaster waard stifte op it begraafplak fan minsken sûnder hûs en earmen. De muonts Daniil hie in soad op mei dy minsken en fersoarge de begrafenissen en tsjinsten foar dy fakentiden ûnbekende minsken. 

Doe't de grutfoarst in erfgenaam krige, de lettere Ivan de Ferskriklike, joech er opdracht ta de bou fan in nije Trije-ienheidskatedraal, it earste stiennen gebou fan it kleaster. Neffens de kroniken waard Daniil de petefaar fan it bern.

Yn 'e Tiid fan Unrêst waard it kleaster troch Poalsk-Litouske troepen slim teheistere; ek it lân fan it kleaster waard plondere en de boeren dy't der op buorken fermoarde. De stifter fan it kleaster waard al yn 'e 17e iuw as hillige fereare; de yn 1652 opgroeven reliken leine yn 'e Trije-ienheidskatedraal en in soad minsken pylgeren nei it kleaster. 

It kleaster waard yn 'e twadde helte fan de 17e iuw werboud, fral mei help fan 'e bojaar Ivan Barjantinski, dy't it kleaster 20.000 rûbel skonk en yn 1701 yn it kleaster begroeven waard. Under lieding fan Gûri Nikitin út Kostroma waard de Trije-ienheidkatedraal yn 'e twadde helte fan 'e 17e iuw beskildere. De yn 1695 boude Pochvalinskaja-tsjerke (Tsjerke fan 'e Ferhearliking fan 'e Mem Gods) mei de refter falt op troch syn ûngewoane arsjitekturale foarmen.

Yn 'e 18e iuw stie op it kleastergebiet in seminaarje. 

It kleaster waard sletten en ûntwijd yn 1923. Yn 'e Sovjet-tiid wie it terrein in masjine- en tractorstasjon. Ek is it kleaster brûkt foar it ûnderbringen fan Dútske kriichsfinzenen en in militêre opliedingsienheid.  

Yn 1995 folge de weromjefte fan it kleaster oan 'e Russysk-Otterdokse Tsjerke. Sûnt binne de ferfallen gebouwen wer restaurearre en is it grûngebiet fan it kleaster wer opkreazge.

## Tsjerken
* Trije-ienheidkatedraal (1530-1532)
* Alderheljentsjerke (1683 of 1687)
* Tsjerke fan it Ikoan fan 'e Mem Gods fan Tichvin (1700) 
* Tsjerke fan de Ferhearliking fan 'e Mem Gods (1695)

## Ofbylden

Ofbyld:Церковь Похвалы Богородицы Троице-Данилова монастыря Переславль-Залесский.jpg|*Tsjerke fan de Ferhearliking fan de Mem Gods*
Ofbyld:Pereslavl DanilovMon HolyGate R21.jpg|*Hillige Poarte*
Ofbyld:Церковь Всех Святых Переславль-Залесский Россия.jpg|*Alderheljentsjerke*
Ofbyld:Pereslavl DanilovMon CathedralBT R10.jpg|*Klokketoer*
Ofbyld:Стены монастыря с угловой башней.jpg|*Kleastermuorre*
Hassnae Bouazza

**Hassnae Bouazza** (Arabysk: حسناء بوعزة. Oujda, 13 oktober 1973) is in Marokkaansk-Nederlânske sjoernaliste, skriuwster, kollumniste, fertaalster en programmamakster.

Se is berne yn'e stêd Oujda tichteby de Algerynske grins. Se ferliet Marokko mei har famylje om har by har heit te foegjen dy't al yn Nederlân wie, as gastarbeider. Se kaam yn Arkel (yn Súd-Hollân) te wenjen, dêr't de famylje Bouazza de iennichste Marokkaanske húshâlding wie.

Bouazza studearre Ingelske taal- en letterkunde oan de Universiteit Utert. Se skriuwt kollums foar *Vrij Nederland* en *Frontaal Naakt* en wurket as programmamakster by de VPRO. Se is bekend fanwegen it bepraten fan ûnderwerpen dy 't taboe binne yn de Arabyske wrâld, lykas pornografy. Hassnae is de suster fan skriuwer Hafid Bouazza silger.

## Bibliografy
* 1999 *Achter de Sluier* (ferhalebondel)
* 2013 *Arabieren kijken – de alledaagse revolutie* (beskriuwing fan 'e Arabyske wrâld út it eachpunt fan gewoane Arabieren wei)
* 2014 *Seks en de Zonde* (fraachpetearen mei islamityske froulju oer harren leauwe, libben en striid)
* 2022 *Een koffer vol citroenen* (biografysk portret fan Bouazza har mem en in beskriuwing fan har eigen relaasje mei har mem)
Jaroslavl (oblast)

De **oblast Jaroslavl** (Russysk: Ярославская область; Jaroslovskaja oblast) is in bestjoerlike ienheid yn Ruslân. Haadstêd is Jaroslavl. 

De oblast is part fan it Sintraal Federaal Distrikt en grinzget oan de oblasten Vladimir, Vologda, Ivanovo, Kostroma, Moskou en Tver. 

De ôfstân fan Moskou oer it spoar is 282 km, mei de auto 265 km en is himelsbreed 250 km. 

De oblast leit yn it noarden fan de Easteuropeeske Leechflakte. Eartiids bestie it hiele gebiet fan de oblast út ticht nullewâld en mingd bosk, mar tsjintwurdich bestiet it gebiet út boulân en bosk mei bjirkebeammen en popelieren. Grutte stikken binne ek somplân. De oblast wurdt troch de Wolga midstwa dield. 

Foar de Twadde Wrâldkriich wie de oblast ien fan de meast yndustrialisearre oblasten fan Sintraal-Ruslân. Yn de Twadde Wrâldkriich waard de oblast bombardearre; de slimste bombardeminten wiene yn de nachten fan 10 en 21 juny 1943. 

## Bestjoer
Yn maart 1936 waard yn de USSR it doetiidske oblast Ivanovo opdield yn de nije oblasten Ivanovo en Jaroslavl. It tsjintwurdige oerflak krige de oblast yn 1944 nei't in diel ôfskieden waard foar de oprjochting fan it nije oblast Kostroma. 

De oblast Jaroslavl is ferdield yn 17 rajons en trije stedsdistrikten. Dy trije stedsdistrikten binne de trije grutste stêden.

## Grutste stêden
De belangrykste stêden binne njonken de haadstêd Jaroslavl Rybinsk en de stêden Rostov en Pereslavl-Zalesski. 

## Befolkingsûntwikkeling
Zabraks

**Zabraks** (inkeltal: **Zabrak**) binne in fiktyf ras fan bûtenierdske wêzens út 'e ''Star Wars''-franchise. Hja binne humanoïden dy't sterk om minsken lykje, mei as meast opfallende skaaimerk in kloft lytse hoarnen boppe-op 'e holle. Harren thúswrâld is **Iridonia**, mar der bestiet in ûndersoarte dy't fan 'e planeet Dathomir komt, dêr't Zabraks fan Iridonia ier yn 'e skiednis fan it Stjerrestelsel in koloanje fêstigen. De Zabraks wurdt fan oannommen dat se ien fan 'e ierste romtefarrende rassen út it hiele Stjerrestelsel binne. Se hawwe ornaris in sterke wilskrêft en binne oer it algemien bot koppich. Harren 'kroan' fan hoarnen komt normaalwei yn 'e puberteit troch en wurdt beskôge as in sekundêr geslachtsskaaimerk. It patroan fan 'e hoarnekroan ferskilt per ûndersoarte. De eachkleur fan Zabraks is faak blau of brún, soms ek wol giel, pears, read, grien of oranje. It is mank Zabraks in tradysje om harren gesicht te tatoeëarjen, almeast mei in patroan fan tinne linen.

De wichtichste ûndersoarte wurdt foarme troch de Iridoanske Zabraks, dy't ôfkomstich binne fan 'e memmeplaneet fan dit ras. Iridoanske Zabraks hawwe in hûdskleur dy't fariëarret fan fleiskleurich, taan en ljochtbrún oant dûnkerbrún en sels midsnachtblau. Se hawwe hier dat alle kleuren hawwe kin dy't minsklik hier ek hat, mar se hawwe gjin wynbrauwen en de manlju hawwe ek gjin burd of snor om't op dy plakken gjin hier groeit. By de manlju sitte de hoarnen mear boppe-op 'e holle, wylst se by de froulju mear nei de foarholle ta sitte. Om 'e hoarnen hinne groeit yn 'e regel gjin hier. Bekende Iridoanske Zabraks út 'e *Star Wars*-franchise binne de Jedi-masters Agen Kolar en Eeth Koth.

Dathomiryske Zabraks binne de oare ûndersoarte fan it ras. By harren kinne manlju in reade, pjisken of giele hûdskleur hawwe en de froulju in witen, blauwen of grizenien. Allinne de manlju hawwe by de Dathomiryske Zabrak hoarnen. De manlju binne hielendal keal en hawwe gjin hier; de froulju binne ek faak keal, mar kinne wol hier hawwe. Fierders binne de gesichtstatoeaazjes by Dathomiryske Zabraks in stik komplekser as de ienfâldige linen fan Iridoanske Zabraks. Mank Dathomiryske Zabraks slane de froulju foar master op, dy't clans foarmje fan Krêftbeoefenjende 'heksen'. Bekende Dathomiryske Zabraks út 'e *Star Wars*-franchise binne Darth Maul, Savage Opress en Asajj Ventress.
Tsjerkekompleks oan de Piskarevski Prospekt

It **Tsjerkekompleks oan 'e Piskarevski Prospekt** wurdt foarme troch twa otterdokse tsjerkegebouwen oan 'e krusing fan 'e Piskarevski Prospekt/Bestûzjevskaja Ulitsa yn Sint-Petersburch, Ruslân. De grutte tsjerke is wijd oan 'e Berte fan Kristus en de wat lytsere tsjerke oan 'e Ferkundiging (Marije-Boadskip).

## Skiednis
De parochy fan 'e tsjerke waard yn 1995 stifte en yn 1997 waard ynearsten in houten tsjerke delset. Dêrnei sette de parochy útein mei it ynsammeljen fan jild foar de bou fan in oan 'e Ferkundiging wijde stiennen tsjerke. Op 26 oktober 1999 lei aartsbiskop Aleksandr Bûdnikov de earste stien foar dy tsjerke. Sûnt 2001 koe de ûndertsjerke brûkt wurde en op 7 april 2003 waard de earste liturgy fierd yn de boppetsjerke. 

De tsjerke waard boud yn in gebiet, dêr't hast gjin tsjerken stiene, útein wat kapellen op begraafplakken, en al gau die bliken dat de tsjerke te lyts waard. Sadwaande naam de parochy it beslút om krekt súdlik fan 'e Ferkundigingstsjerke in folle gruttere tsjerke te bouwen mei in kapasiteit fan tûzen minsken. Mei de bou fan 'e oan 'e Berte fan Kristus wijde tsjerke waard yn 2006 útein set. De tsjerke is yn 'e styl fan de Russyske katedralen út de tiid fan foar Peter de Grutte.  

It inisjatyf foar de tsjerkebou wie ôfkomstich fan Anastasia Jûrjevna Gerbsjtein. Hja wie in rolstoelbrûker en de tsjerken binne goed tagonklik makke foar minsken mei in lichaamlike beheining. Foar minsken mei in beheining is der opfang om dêr in pear dagen te útfanhûzjen. Dêrnjonken is der in sneinsskoalle en wurdt der ûnderdak bean oan maatskiplike aktiviteiten.

De houten kapel út de begjintiid is demontearre en ferhûze nei Mûraveino (Муравейно; by de stêd Lûga, oblast Leningrad).

## Keppeling om utens
* Ympresje fan it noch te foltôgjen ynterieur fan de Kristus-Bertetsjerke
John Deacon

**John Richard Deacon** (Leicester, 19 augustus 1951) is in Ingelsk bassist. Hy is bekend  as de bassist fan Queen. Deacon en syn mei-bandleden fan Queen waarden yn 2001 opnaam yn de Rock and Roll Hall of Fame. 

## Karriêre
Deacon begûn as tolve jierrige mei gitaarspyljen. Deacon studearre elektroanika yn Londen. Hy hie fan syn fjirtjinde ôf al by in pear lytse bands sitten, lykas *The Opposition* en syn eigen bandsje *Deacon*. Hy spile earst gitaar, mar bespile úteinlik foaral de basgitaar om't de oarspronklike bassist út syn band set waard. Hoewol't er him fan 1969 oant 1970 in skoft fokust hat op syn stúdzje, woe er al gau wer diel wêze fan in band. Yn febrewaris 1971 moete hy Roger Taylor en Brian May yn in disko yn Londen fia in freon. Freddie Mercury, Taylor en May hiene yn 1970 al de band Queen foarme, en hja sieten destiids sûnder bassist. Deacon wie ynearsten net ynteressearre doe't er se live seach yn oktober 1970, mar besleat nei de moeting yn febrewaris 1971 dochs audysje by de band te dwaan en waard oannaam. John Deacon bleau nei it ferstjerren fan sjonger Freddie Mercury yn 1991 noch in skoft by Queen, tegearre mei Brian May en Roger Taylor. Mar yn 1997 hat bassist John Deacon himsels weromlutsen út it iepenbiere libben en hat sûnt noch mar sporadysk kontakt mei Brian May, Roger Taylor en manager Jim Beach. Hy stapte yn 1997 út de band omdat er fynt dat Queen yn it sin brocht wurde moast sa't de band yn har heechtiidsdagen wie.

## Priveelibben
Deacon is sûnt 1975 boaske mei Veronica Tetzlaff, en tegearre hawwe sy seis bern.

## Diskografy
### Albums
Divejevo

**Divejevo** (Russysk: Диве́ево) is in selo (село, it Slavyske wurd foar doarp) en it haadplak fan de gemeente Divejevski yn de oblast Nizjni Novgorod yn de Russyske Federaasje. It ynwennertal fan it plak is likernôch 6.500 (2010).

Ien fan Ruslân's grutste en drokste kleasters, it Serafim-Divejevo-kleaster, stiet yn Divejevo. It kleaster is in wichtich pylgerplak fanwegen de konneksje mei Serafim fan Sarov.
Roger Taylor (Queen)

**Roger Meddows Taylor** OBE (King's Lynn 26 july 1949) is in Ingelsk drummer. Hy is bekend  as de oprjochter en drummer fan Queen. Taylor en syn mei-bandleden fan Queen waarden yn 2001 opnaam yn de Rock and Roll Hall of Fame. Roger Taylor is de heit fan drummer Rufus Taylor

## Karriêre
Yn 1968 kaam drummer Roger Taylor by de troch Brian May en Tim Staffell oprjochte band *Smile*. Dizze band bestie mar twa jier, fan 1968 oant 1970.
Neidat Smile ophâlden wie sette Roger Taylor mei gitarist Brian May in nije band op, in sjonger waard fûn yn de persoan fan Farrokh Bulsara dy't himsels letter Freddie Mercury neamde en ek de betinker is fan de bandnamme Queen. In bassist wie dreger te finen mar yn 1971 waard John Deacon de bassist fan Queen. Yn 1977 gie Taylor al solo as projekt neist Queen. Taylor syn earste solo-album *Fun in Space* kaam yn 1981 út.

## Priveelibben
Roger Taylor waard berne yn King's Lynn, Norfolk, Ingelân, as jongste yn in gesin fan twa. Taylor is twa kear boaske en hat fiif bern út trije relaasjes.

## Diskografy
### Albums
Roger Taylor

; Roger Taylor kin ferwize nei: 
* in Ingelsk tenniser berne yn 1941, Roger Taylor (tennisser)
* in Ingelsk drummer berne yn 1949, Roger Taylor (Queen)
* in Ingelsk drummer berne yn 1960, Roger Taylor (Duran Duran)
Queen (album)

**Queen** is it debútalbum fan Queen. It album waard opnommen yn desimber 1971 yn de De Lane Lea studio's yn Londen en fan juny oant en mei novimber 1972 yn de Trident studio's ek yn londen en waard inkelde moannen letter op 13 july 1973 útbrocht.

## Spyllist

## Singles

## Muzikanten
* Freddie Mercurie – Sang & Hammond oargel
* Brian May – Gitaar
* John Deacon – Bas
* Roger Taylor – Drums
Queen II (album)

**Queen II** is it twadde studio-album fan Queen. It album waard opnommen fan 5 augustus 1973 oant en mei 20 febrewaris 1974 yn de De Trident studio's yn Londen en waard twa wiken letter op 8 maart 1974 útbrocht. It album befette de earste echte hit fan Queen Seven Seas of Rhye.

## Spyllist

## Singles

## Muzikanten
* Freddie Mercurie – Sang & Piano
* Brian May – Gitaar
* John Deacon – Bas
* Roger Taylor – Drums, Marimba, Tamboeryn 

### Gastmuzikanten
* Roy Thomas Baker - Kastagnetten, Stylofoan
Brian May

**Brian Harold May** CBE (Hampton  19 july 1947) is in Ingelsk gitarist. Hy is bekend  as de oprjochter en gitarist fan Queen. May en syn mei-bandleden fan Queen waarden yn 2001 opnaam yn de Rock and Roll Hall of Fame.

## Karriêre
Yn 1968 rjochte May de band *Smile* op, mei Tim Staffell as sjonger en bassist, letter kaam drummer Roger Taylor hjir by. Dizze band bestie mar twa jier, fan 1968 oant 1970.
Neidat Smile ophâlden wie sette Brian May mei drummer Roger Taylor in nije band op, in sjonger waard fûn yn Farrokh Bulsara dy't himsels letter Freddie Mercury neamde en ek de betinker is fan de bandnamme Queen. In bassist wie dreger te finen mar yn 1971 waard John Deacon de bassist fan Queen.
Nei it ferstjêren fan Freddie Mercury yn 1991 gie May solo fierder yn 1992 brocht hy syn earste solo album *Back to the Light* út.

## Priveelibben
Brian May waard berne yn Hampton, Londen, Ingelân, as iennichst bêrn fan in technysk tekener. May folge fanôf 1970 in stúdzje stjerrekunde yn Londen mar studearre pas yn 2007 ôf. May is twa kear boaske en hat út syn earste houlik trije bêrn. May is al jierren aktyf as beskermer fan dassen.

## Diskografy
### Albums

### As gastmuzikant
Tammo Sypkens

**Tammo Sypkens** (Grins, 27 april 1780 - Súdbroek, 12 novimber 1842) wie in Nederlânsk politikus.

Sypkens wie in ultrakonservative Grinslanner, dy't him yn beide Keamers te war stelde tsjin steatkundige en maatskiplike herfoarmingen.

Hy wie de soan fan in heechlearaar, dy't lid wie fan de Earste en Twadde Nasjonale Gearkomste. Hy helle mei gemak syn rjochtestúdzje en bestudearre ek de (Dútske) filosofy. Neitiid wied er advokaat, rjochter en offisier fan justysje.

Yn 1821 waard Sypkens ta Twadde Keamerlid keazen en wie dêr yn 1833 foarsitter fan. De kening beneamde him yn 1834 ta Earste Keamerlid. Neffens de oerlevering wie er in gemoedlik man, noflik selskip en guodlik. Hy wie regearingsgesind ûnder it bewâld fan Willem I en Willem II.
Sheer Heart Attack (album)

**Sheer Heart Attack** is it tredde studio-album fan Queen. It album waard opnommen fan 7 july oant en mei 22 oktober 1974 yn meardere studio's yn it Feriene Keninkryk en waard twa wiken letter op 8 novimber 1974 útbrocht. It album befette de earste Jeropeeske hit fan Queen, *[[Killer Queen]]*.

## Spyllist

## Singles

## Muzikanten
* Freddie Mercurie – Sang, Piano & Hammond Oargel
* Brian May – Gitaar, Sang & Banjolele
* John Deacon – Bas
* Roger Taylor – Drums, Tamboeryn & Perkusje
Marijn de Vries (hurdfytser)

**Margaretha Jantina (Marijn) de Vries** (Sleen, 19 novimber 1978) is in Nederlânsk sjoernaliste en earder  hurdfytster.

## Karriêre
Yn 2008 begûn De Vries mei hurdfytsen by studintehurdfytsferiening GazGas fan Hogeschool Windesheim, dêr't se opfoel troch har krêft en faasje. Dêrop besleat se om te sjen hoefier 't se komme koe yn de hurdfytssport.

De Vries falt op troch de relatyf hegere jierren wêrop't se debutearre yn de hurdfytssport. It ûndersyk nei de mooglikheden om topsporter te wurden, binne fêstlein yn de radiodokumintêre *"Kun je nog topsporter worden op je 30ste?"* dy't yn 2009 útstjoerd waard yn *De Avonden* op Radio 6. 

Yn har karriêre die se twa kear mei oan de Wrâldkampioenskippen hurdfytsen: yn 2013 yn Florence (ploegetiidrit) en yn 2014 yn Ponferrada (ploegetiidrit) en skoarde se ek goed yn yndividuele tiidritten: De Vries helle ferskate top-10 notearringen op de Nederlânske kampioenskippen tiidriden. Dêrneist waard se yn 2012 fiifde yn de ynternasjonale tiidrit Chrono des Nations en yn 2013 waard se achtste yn de tiidrit fan de ynternasjonale etappekoers Energiewacht Tour.

Nei seis jier makke se op 31 augustus 2015 bekend op te hâlden mei profesjoneel hurdfytsen. De seisdaagse etappewedstriid Holland Ladies Tour (1 -6 septimber 2015) wie har lêste koers. Se beëinige har karriêre boppe op de Cauberg.

De Vries wie oant desimber 2010 redakteur by it sportprogramma Holland Sport. Fan augustus 2013 oant en mei maaie 2022 hie De Vries in kollum yn it deiblêd Trouw, as opfolchster fan Mart Smeets. Fan juny ôf datselde jier skriuwt se har kollums foar de NRC. Ek is se hurdfytskanalist foar de NOS en Sporza. Tegearre mei Nynke de Jong skreau se it boek *"Vrouw & Fiets, handboek voor de fietsende vrouw"*.
A New Hope

## ''Star Wars''
**[[Star Wars: Episode IV – A New Hope]]*, in Amerikaanske science fiction-film út 1977
*''Star Wars: Episode IV – A New Hope'' (roman), de ferboeking fan dy film, yn 1976 publisearre ûnder de oarspronklike titel *Star Wars: From the Adventures of Luke Skywalker*
*''Star Wars: Episode IV – A New Hope'' (soundtrack), it soundtrackalbum fan 'e film út 1977

## Oar
*''A New Hope'' (album fan Amboog-a-Lard), in album fan Amboog-a-Lard út 1993
*''A New Hope'' (album fan Minipop), in album fan Minipop út 2007
*''A New Hope'' (album fan Vanna), in album fan Vanna út 2009
*''A New Hope'' (liet fan Blink-182), in liet fan Blink-182 út 1997
*''A New Hope'' (liet fan Five Iron Frenzy), in liet fan Five Iron Frenzy út 2000
Hofdame

In **hofdame** is in froulike funksjonaris yn in hofhâlding, dy't tsjinnet as assistinte fan in keizerinne, keninginne, prinsesse of oare hege ealfrouwe. Histoarysk wie in hofdame yn Jeropa ornaris sels ek fan adel, mar dan fan in legere stân as har masteresse. It kaam foar dat sokke froulju by harren masteresse (of faker de man of heit fan harren masteresse) yn 'e tsjinst stiene, mar ek wol dat se it wurk ûnbetelle diene. Yn beide gefallen waard in hofdame mear beskôge as in hôvelinge as dat se ta it tsjinstfolk rekkene waard. Yn oare parten fan 'e wrâld wie in hofdame eins in tsjinneresse of in slavinne, oan wa't likegoed deselde taken tabetroud waarden as oan mindere ealfroulju yn Jeropa. 

Yn 'e praktyk ferfollen hofdames foar harren masteresse ornaris de funksjes fan selskipsdame en sekretaresse. Oan hôven dêr't polygamy praktisearre waard, lykas oan it hôf fan 'e sultans fan it Osmaanske Ryk, wiene hofdames iepentlik beskikber foar de monarch om seksuele tsjinsten oan him te ferlienen. Hofdames dy't by him yn 'e geunst kamen te stean, koene dan opklimme ta syn konkubine of sels gemalinne. 

Wa't sizzenskip hie oer it oanstellen fan hofdames, ferskilde nei lân en kultuer. It koe wêze dat hofdames útkeazen waarden troch de ealfrouwe dy't se tsjinje soene, mar it kaam ek in protte foar dat se selektearre waarden troch de man, heit of broer fan dyselde. Yn it lêste gefal gie it der dan faak om dat se harren masteresse it goede foarbyld jaan soene fan hoe't in ealfrouwe har hearde te hâlden en dragen, of oars wie it ferjaan fan sokke funksjes gauris in ompartsjen fan beleannings oan legere aadlike famyljes. Sels as in ealfrouwe de frijheid hie om har eigen hofdames út te sykjen, wie har kar yn 'e regel beheind troch tradysje en praktyske omstannichheden.

Yn in protte Jeropeeske monargyen besteane noch altyd hofdames. Oan it Nederlânske Keninklik Hôf steane dy ûnder lieding fan 'e grutmasteresse. Yn 'e njoggentjinde iuw wiene der yn Nederlân twa rangen fan hofdames, ôfhinklik fan 'e fraach oft se troud wiene of net. De *dames du palais* wiene troud en folgen yn rang op 'e grutmasteresse; de *erejoffers* wiene (noch) net troud en hiene de leechste rang. Tsjintwurdich wurdt sok ûnderskie net mear makke. Under keninginne Beatrix wiene der sân hofdames, dy't inkeld in ûnkostefergoeding krigen, mar gjin salaris. Hja beselskippen de keninginne en oare leden fan it Keninklik Hûs by offisjele gelegenheden út en thús. Yn dy tiid wie in part fan 'e hofdames al net mear fan adel.
Fersetsbeweging

In **fersetsbeweging**, **fersetsgroep**, **wjerstânsbeweging** of **befrijingsorganisaasje** is in organisearre krewearjen fan alteast in diel fan 'e boargerlike befolking fan in lân of gebiet om wjerstân te bieden oan:
*de legale of yllegale besetting fan dat lân of gebiet troch in besettende macht;
*it skrikbewâld fan in binnenlânske diktatuer;
*of de ûnderdrukking troch in regear fan in etnyske, religieuze of taalkundige minderheid.
Sokke groepearrings meitsje gebrûk fan in breed skala oan taktiken, fan it hâlden fan freedsume demontraasjes fia it goaien fan stiennen nei de soldaten fan 'e besettende macht of de diktatuer en it útfieren fan sabotaazje-aksjes, it dwaan fan moardoanslaggen en bomoanslaggen oant it begjinnen fan in guerrilja-oarloch. Troch de besettende macht of de diktatuer wurde fersetsbewegings hast altyd weiset as terroristen. 

Oangeande de wetlikens fan wapene fersetsbewegings ûnder it ynternasjonaal rjocht bestiet al sûnt teminsten 1899 ûnienichheid. Yn dat jier waard foar it earst besocht it oarlochsrjocht te kodifisearjen en waard yn it foarwurd fan 'e Twadde Haachske Konvinsje de Martensklausule yntrodusearre by wize fan kompromis tusken de grutmachten, dy't fersetslju as ûnwettige kombatanten beskôgen dy't nei finzenname stânrjochtlik eksekutearre wurde mochten, en in groep lytsere lannen dy't folhold dat sokken as wettige kombatanten beskôge wurde moasten, wat harren by finzenname deselde rjochten jaan soe as kriichsfinzen militêren. Yn it saneamde Protokol&nbsp;I, in tafoeging út 1977 oan 'e Sjenêfske Konvinsjes, wurdt yn Kêst 1, Paragraaf 4 ferwiisd nei wapene konflikten "[…] wêryn't folken fjochtsje tsjin koloniale oerhearsking en bûtenlânske besetting en tsjin rasistyske rezjyms […]". Dy omskriuwing lit safolle dingen ûndúdlik dat er úteinlik neat bydraacht oan 'e fraach oft in lid fan in fersetsbeweging in legitime strider is of net.

Foarbylden fan fersetsbewegings binne it Nederlânske ferset en oare fersetsorganisaasjes yn 'e Twadde Wrâldoarloch (1939-1945), de milysjes fan 'e Trettjin Koloanjes yn 'e Amerikaanske Unôfhinklikheidsoarloch (1775-1783), de Ynjers yn it Grutte Oproer yn Britsk-Ynje (1857), de Vietcong yn Súd-Fjetnam ûnder de Fjetnamoarloch (1955-1965), de Afgaanske mûdjahediin ûnder de Russyske besetting fan Afganistan (1979-1989), it Kosovaarsk Befrijingsleger (UÇK) yn Kosovo (1998-1999), de PLO en Hamas yn Palestina en de PKK yn Turksk-Koerdistan.

## Sjoch ek
*ferset yn de Twadde Wrâldoarloch
Tver (oblast)

De **oblast Tver** (Russysk: Тверская область, Tverskaja oblast) is in bestjoerlike ienheid yn de Russyske Federaasje. De haadstêd fan de oblast is Tver; oare grutte plakken binne Rzjev, Vysjni Volotsjok en Kimry.

De oblast leit yn it Russyske Leechlân en omfiemet ek heuvels fan de Waldajhichte. It gebiet is ryk oan marren (wêrûnder de Seligermar) en wurdt trochsnien troch de bopperin fan de Wolga. Likernôch 50% fan it oerflak bestiet út bosk. 

De oblast wurdt omklamme fan de oblasten (mei de klok mei fanút it easten nei it suden) Pskov, Novgorod, Vologda, Jaroslavl, Moskou en Smolensk.    

De foar it lân wichtige ferkearsferbinings Moskou-Sint-Petersburch en Moskou-Riga trochsnije de oblast. 

## Skiednis
Op 25 novimber 1775 waard de 'namestnitsjestvo Tver' stifte, dy't op 12 desimber 1796 feroare waard nei it gûvernemint Tver. It gûvernemint bestie yn it Russyske Ryk oant 1917 en dêrnei oant 30 augustus 1929 as ûnderdiel fan de Russyske SFSR. Yn dat lêstneamde jier waard it gûvernemint opheft en ferdield oer Moskou en Smolensk, wylst de stêd Tver yn 1931 ferneamd waard nei de bolsjewyk Michail Kalinin en de namme Kalinin krige. It âlde gûvernemint Tver waard op 29 jannewaris 1935 wer op 'e nij stifte as oblast Kalinin.

Yn 1990 krige de stêd syn âlde namme Tver werom en de namme fan de oblast waard mei feroare yn Tver.

## Befolkingsûntwikkeling

## Bestjoerlike yndieling en stêden
De oblast hat sân stedsdistrikten en 36 rajon's. De fiif grutte stêden foarmje mei de twa lytsere sletten stêden (ZATO) stedsdistrikten. De lytsere plakken foarmje mei oare plakken rajon's.  

De oblast hat 23 stêden en 28 plakken mei in stedsk karakter.  

Yn ûndersteande tabel steane de stêden en stedske delsettings fan de oblast mei it rajon dêr't it plak ûnder falt. .

## Ekonomy
De tekstylfabriken foarmen eartiids ien fan de wichtichste wurkjouwers yn it gebiet. Tsjintwurdich binne fral de lânbou en de metaalferwurking grutte wurkjouwers. Dêrnjonken is ien fan de grutste ûndernimmings de fabryk yn Tver dêr't treinen makke wurde. Yn de stêd Konakovo is in grutte wetterkrêftsintrale, dy't net allinne de stroom fan Tver mar ek fan Moskou foar in part fersoarget. Tradysjoneel is de gemy goed fertsjintwurdige yn Tver.
A Night at the Opera (album fan Queen)

**A Night at the Opera** is it fjirde studio-album fan Queen. It album waard opnommen fan augustus oant en mei novimber 1975 yn meardere studio's yn it Feriene Keninkryk en waard noch deselde moanne op 21 novimber 1975 útbrocht. It album befette degrutste hit fan Queen, *[[Bohemian Rhapsody]]*.

## Spyllist

## Singles

## Muzikanten
* Freddie Mercury – Sang, Piano & Hammond Oargel
* Brian May – Gitaar, Sang, koto, harp, ukulele
* John Deacon – Bas
* Roger Taylor – Drums & Perkusje
A Day at the Races (album fan Queen)

**A Day at the Races** is it fiifde studio-album fan Queen. It album waard opnommen 12 july oant en mei 19 novimber 1976 yn meardere studio's yn it Feriene Keninkryk en waard in moanne letter op 10 desimber 1976 útbrocht. 

## Spyllist

## Singles

## Muzikanten
* Freddie Mercury – Sang  & Piano
* Brian May – Gitaar  & Sang
* John Deacon – Bas
* Roger Taylor – Drums & Perkusje
Aleksander Nevskikatedraal (Nizjni Novgorod)

De **Aleksander Nevskikatedraal** (Russysk: Собор Александра Невского; *Sobor Aleksandr Nevskoje*) is in Russysk-otterdokse katedraal yn Nizjni Novgorod yn Ruslân.

## Skiednis

Yn it ramt fan in besite fan Aleksander II oan 'e stêd, tsjinne in keapman it fersyk yn om yn it sakedistrikt fan 'e stêd in nije tsjerke te bouwen. Foar dat doel waard jild ynsammele, mar de ynsammeling brocht net genôch jild op en it earste ûntwerp koe net útfierd wurde fanwegen jildbrek. Lang om let waard keazen foar in ûntwerp fan de arsjitekt Lev Vladimirovitsj Dal, in eklektysk ûntwerp fan in monumintaal gebou mei fiif achthoekige tuorren dat net mear as 100.000 rûbel kostje mocht. De bou fûn plak tusken 1867 en 1880 en op 20 july 1881 waard de katedraal yn bywêzigens fan tsaar Aleksander III, syn frou Maria Fjodorovna en harren soan Nikolaas ynwijd ta eare fan de hillige Aleksander Nevski. 

## Sovjettiid
Nei de revolúsje fan 1917 waard de tsjerke sletten. De weardefolle saken waarden yn beslach nommen en yn 'e winter fan 1930 waard it houten meubilêr út de tsjerke ferwidere om dêrmei de gebouwen te ferwaarmjen. In pear ikoanen koene op 'e tiid troch otterdokse minsken út de tsjerke helle wurde. Dêrûnder wie ek it mirakuleuze ikoan fan de Mem Gods en it Hillich Krús. Der wiene plannen om yn it ramt fan 'e werynrjochting fan it gebiet de katedraal ôf te brekken om op it plak in fjoertoer te bouwen mei in monumint foar Lenin. Dy waarden lykwols nea útfierd, mar de tuorren fan de tsjerke waarden yn it ramt fan it tariedingswurk al ôfbrutsen. 

Yn 'e Twadde Wrâldkriich waard op de eardere katedraal ôfwargeskut set om de stêd tsjin oanfallen te beskermjen. In brân yn 'e jierren 1940 fernielde de fresko's yn 'e tsjerke. Tsjin 'e ein fan 'e jierren 1980 setten frijwilligers útein mei de weropbou fan 'e tintefoarmige tuorren.  

## Weromjefte
Yn juny 1992 waard de katedraal werom jûn oan de Russyske-Otterdokse Tsjerke. In restauraasje fan de katedraal folge en der is in nije ikonostaze boud.     

By in besite fan patriarch Kirill yn 2009 joech dy de tsjerke de status fan katedraal. Sûnt 2010 waard útein set mei it oanbringen fan nije fresko's. Foar in noch te bouwen klokketoer op it plak dêr't de Oka en Wolga gearrinne waard in 60 ton swiere klok getten, ien fan de grutste klokken fan Ruslân. De klok waard by de súdlike tagong yn in provisoaryske konstruksje ophongen.

It gebiet om de katedraal hinne is werynrjochte en opknapt. Noardwestlik fan de katedraal stiet it stadion fan Nizjni Novgorod.
Marije-Bertetsjerke (Nizjni Novgorod)

De **Marije-Bertetsjerke**, bekender ûnder de namme **Stroganov-tsjerke** of **Rozjdestvenskaja-tsjerke** (Рождественская церковь), is in Russysk-otterdokse tsjerke yn Nizjni Novgorod. De barokke tsjerke waard tusken 1696 en 1719 boud op kosten fan 'e keapman Grigori Dmitrejevitsj Stroganov. It is ien fan 'e moaiste foarbylden fan 'e nei de keapman ferneamde barokke styl en de tsjerke is in monumint fan federaal belang.   

## Skiednis

De bou fan 'e tsjerke sette yn 1696 útein yn opdracht fan de ûnbidich rike keapman Grigori Stroganov. Doe't de bou yn 1701 al in hiel stik eine wie, soarge in brân foar opûnthâld. De ynwijing fûn lang om let yn 1719 plak troch de aartsbiskop fan Nizjni Novgorod. Letter hawwe der noch mear brannen west (1768, 1782 en 1788). 

Ynearsten stie de klokketoer frij fan 'e tsjerke, mar letter is der in oerdekte gong tusken de toer en de tsjerke boud. Alde ôfbylden litte oarspronklik griene koepels sjen, mar yn de 19e iuw binne dy ferfongen troch de op de Moskouse Basiliuskatedraal ynspirearre koepels. Ramen, portalen en pylders hawwe allegear tige rike kalkstiennen dekoraasjes. Yn 'e jierren 1860 wie de klokketoer sa út it lead rekke, dat de boppeste ferdjippings ôfbrutsen en op ' nij boud wurde moasten

Yn 1913 waard de tsjerke hielendal restaurearre.
## De tsjerke nei de revolúsje
De tsjerke waard yn de jierren 1930 fan 'e bolsjewiken sletten en foar ôfbraak nominearre. In lokale preester koe dat mei histoaryske dokuminten, ôfbylden en in lêzing op it kantoar fan de autoriteiten tefoarren komme troch te wizen de kulturele wearde fan de tsjerke as in monumint fan de Stroganovbarok. Ynstee fan sloop waard it gebou in 'Museum fan Religy en Atéisme', wylst de lieding fan it museum yn hannen kaam fan de preester. Yn 'e Twadde Wrâldkriich waard it gebou brûkt as apteek en dêrnei as pakhûs.

## Weromjefte
Op 3 juny 1993 waard de tsjerke op 'e nij yn gebrûk nommen troch de Russysk-Otterdokse Tsjerke. Fan 'e oarspronklik 46 ikoanen dy't de tsjerke besiet, binne der 43 bewarre bleaun. Op 23 juny 2008 oerhannige Vladimir Pûtin in wichtich ikoan oan it bisdom, de saneamde Ferrizenis-ikoan. De ikoan wie earder yn 2004 út de katedraal stellen en kaam nei't in Estske samler de ikoan oankocht nei Ruslân werom.
Themaheerdt

De **Themaheerdt** is in monumintale pleats oan de Oudedijk yn Pieterburen yn Grinslân.

De Themaheerdt is in fillapleats fan it kop-hals-romptype. De pleats is boud yn 1925 troch de Ljouwerter arsjitekt Piet de Vries. Hy ûntwurp de pleats yn de trant fan de Amsterdamske Skoalle. Tekenjend foar it wenhûs is it brûken fan bakstien, de geometryske patroanen en de symmetry derfan.

Yn it ynterieur binne in soad Art decomotiven ferwurke. De pleats is in erkend ryksmonumint, as in foarbyld fan it betide wurk fan arsjitekt De Vries en fanwegen de gevens, de ekspressive foarmjouwing, de karakteristike lizzing en as foarbyld fan de wolfeart fan de boerestân yn de perioade dêr't dizze pleats yn boud waard.

Al foar de bou fan dizze pleats wie der sprake op dat plak fan in Themaheerdt, dêr't ûnder oaren Klaas Klaassen Thema, dy't yn 1819 ferstoar, en syn skoansoan Pieter Jannes Torringa buorken.

Pieterburen - Themaheerdt.jpg|It foarhûs
List fan Fryske bierbrouwerijen

Yn de provinsje Fryslân binne der 46 aktive bierbrouwerijen (stân fan saken febrewaris 2026). Dit binne allegearre ambachtlike doarps-, steds- en mikrobrouwerijen. Guon fan dizze brouwerijen binne feriene yn in kollektyf CRAFT.

Dit is in list fan Fryske brouwerijen:

## 1

* 11Stijlenbier - Ljouwert

## 8

* Brouwerij 84 - Wolvegea

## A

* Admiraals Bierbrouwerij - Aldtsjerk (net mear aktyf sûnt jannewaris 2024)
* Amelander Bierbrouwerij - Ballum (it Amelân)

## B

* Broud Troch Freonen - Akkrum (net mear aktyf sûnt jannewaris 2025)
* Het BrouwDOK - Harns
* Brouwerij Bjuster - Grou
* Brouwerij Bonifatius 754 - Dokkum
* Bierbrouwerij Bûsdoek - Burgum

## D

* De Heer'n van Stellingwarf - Wolvegea
* Brouwerij Diggelfjoer - Drachten
* Brouwerij DIT Bier - Hollum
* DÎJK Bier - Bûtenpost
* Brouwerij Dogger - Húns
* Brouwerij Dockum - Dokkum (net mear aktyf sûnt jannewaris 2025)

## F

* Fortuna Vlieland - East-Flylân (Flylân)
* Brouwerij De Freonskip - Burgum (net mear aktyf sûnt jannewaris 2025)
* De Friese Bierbrouwerij Us Heit B.V. - Boalsert

## G

* Grutte Pier Brouwerij - Wyns
* Brouwerij Gudzekop - Goaiïngaryp

## J
* Jouster Bierbrouwerij - De Jouwer
* JP Brouwt - Easterwâlde

## K

* King Cask - West-Skylge (Skylge)
* Kleine Beer Brouwerij - De Lemmer
* Brouwerij Koningshert - Drachten
* Brouwerij de Kroon op Leeuwarden - Ljouwert

## L

* Lariekoek Brouwers - Gytsjerk
* Brouwerij Lev - Ljouwert (net mear aktyf)
* Brouwerij Luehop - Midslân (Skylge)

## M

* Marren Bier - De Jouwer
* Mahabier Bierbrouwerij - Oerterp
* Middelsee Folsgeare - Folsgeare

## N

* Bierbrouwerij Noarder Dragten - Drachten (net mear aktyf sûnt ein 2023)
* Nordyk Brewing - Burgum

## P
*Pigs & Bears Brewing Company - Wolvegea
*ProZa Brouwers - Aldeboarn
## R

*Reboelje - Smelle Ie (net mear aktyf)
* Brouwerij Redbad - Ljouwert
* Risico - Snits
* Rotbier - De Rottefalle
## S

* Skûtsjebier - Wynjewâld
* Sneker Pypke - Snits
* Stadsbrouwerij Leeuwarden - Ljouwert
* Stadsbrouwerij Sneek - Snits

## T

* Terschellinger Bierbrouwerij Schoemrakker - West-Skylge (Skylge)
* Terschellinger Bieren - Baaidunen (Skylge)
* Tsjerkebier - Easterwierrum

## V
* Brouwerij De Vakman - Frjentsjer

## W

* Wâldpyk Brouwerij - Beetstersweach
* Warhero Brewery - Ljouwert
* De Walster - Hurdegaryp
* De Wiere Wâldman - Burgum

## Z

* Zwaluw Bierbrouwers - De Fochtel
Admiraals Bierbrouwerij

**Admiraals Bierbrouwerij** wie in produksjebrouwerij yn Aldtsjerk dy't fiif soarten bier brout. Der wurdt eigen bier broud, mar ek yn opdracht fan Fryske brouwerijhierders, dy't ek sels bieren brouwe kinne ûnder tasjend each fan eigner en broumaster Gerrit Admiraal.

## Skiednis
De brouwerij is yn 2013 úteinset mei in produksjefolume fan 120 hl yn it jier. Yn 2017 wie de brouwerij foar tsientallen opdrachtjouwers aktyf en waard der goed 1.000 hl op jierbasis broud. Dêrmei is de brouwerij as produsint fan ambachtlike streekprodukten fan fêste wearde wurden foar de spesjaalbierwrâld.

De brouwerij hat yn de rin fan de tiid in oantal prizen wûn. Sa is de by de brouwerij broude Grutte Pier Tripel troch de World Beer Awards yn 2015 en 2016 útroppen ta de bêste tripel fan Nederlân. Yn 2015 waard foar De Kroon op Leeuwarden neffens Entree Magazine it Lekkerste Huisbier fan Nederlân broud: de Paddy O' Ryan Rosemary Porter. Yn 2016 waard ek de Kammeraat fan dizze brouwerij bekroand ta bêste stout fan Nederlân.

Der waard úteinlik jierliks 1.200 hektoliter bier broud. Der waarden allinnich boppegistende bieren broud en der koe ôffolle wurde op standertflessen lykas BNR, Vichy (APO ), Longneck en Biere Belge.

Mei yngong fan 2024 is Gerrit Admiraal opholden mei de brouwerij.

## Assortimint
* *Aldtsjerker Blond*
* *Aldstjerker Quadrupel*
* *Aldtsjerker Tripel*
* *Aldtsjerker Witbier*
* *Port of Moskou (Russian Imperial Stout)*

## Keppeling om utens
* Webstee fan Admiraals Bierbrouwerij
Blokkade

(fia it Nederlânsk ûntliend oan it Dútske *Blockade*)

*blokkade (fakbûnsaksje), in in soarte fakbûnsaksje wêrby't de tagong ta in bedriuw tichtset wurdt as ûnderdiel fan in staking
*''Blokkade'' (film), in Nederlânske film út 1934
*blokkade (genêskunde), in konstipaasje, wêrby't immen gjin trochgong mear útbringe kin
*blokkade (meteorology), in drukferdieling wêrby't in grut hegedrukgebiet it paad tichtset foar depresjes
*blokkade (militêre strategy), in militêre strategy dy't bestiet út it ôfsluten fan in gebiet fan 'e bûtenwrâld
*blokkade (skaken), in term út it skaaken
Blokkade (militêre strategy)

In **blokkade** is yn 'e kontekst fan oarlochfiering en kriichskunde it aktyf (d.w.s. sa nedich mei geweld) foarkommen dat in lân of krite hannel driuwe kin mei de bûtenwrâld of dêrwei befoarriede wurde kin. Soks ferskilt fan in embargo en fan sanksjes, mei't dat wetlike barriêres binne, wylst in blokkade in fysike barriêre is. In blokkade ferskilt fan in belegering of belis, mei't in belegering tsjin in stêd of fêsting rjochte is, wylst in blokkade him rjochtet op in (folle) grutter gebiet. It doel fan in blokkade is faak, mar net altyd, om it blokkearre gebiet te feroverjen. In blokkade kin folslein wêze, wêrby't alles tsjinholden wurdt, mar it kin ek selektyf wêze, as bgl. wapens tsjinkeard wurde, mar iten of medisinen net. De juridyske rjochtmjittigens fan blokkades is twifelich en wurdt troch guon lannen wol en troch oaren net erkend.

Histoarysk wiene de measte blokkades maritime blokkades, mei't in blokkade op lân folle dreger te hanthavenjen is. Ien fan 'e bekendste foarbylden fan in maritime blokkade wie it Anakondaplan, dat yn 'e Amerikaanske Boargeroarloch (1861-1865) ynset waard troch de Feriene Steaten tsjin 'e separatistyske Konfederearre Steaten. Dêrby waard de hiele kust fan it Amerikaanske Suden, fan 'e rivier de Potomac by Washington D.C. oant de mûning fan 'e Rio Grande oan 'e grins fan Meksiko, ôfsletten troch de marine fan it Noarden. Om't de ekonomy fan it Suden fierhinne ôfhinklik wie fan 'e eksport fan katoen, waard it gebiet dêrtroch stadichoan ekonomysk smoard (dêrfandinne de ferwizing nei de wjirchslang anakonda).

De bekendste blokkade op lân wie de Blokkade fan Berlyn, dy't plakfûn fan juny 1948 oant maaie 1949 yn it ramt fan 'e Kâlde Oarloch. Dêrby waard de Westerske eksklave West-Berlyn troch de Sovjet-Uny en syn bûnsgenoaten fan 'e bûtenwrâld ôfsletten mei de bedoeling om it Westen te twingen en draach West-Berlyn oer oan it Eastblok. De Feriene Steaten, it Feriene Keninkryk en Frankryk stelden lykwols in loftbrêge yn om 'e stêd troch de loft te befoarriedzjen. Om't de Sovjet-Uny net ree wie en lit it op in oarloch mei it Westen oankomme, koene de Westerske fleantugen net delsketten wurde. De lânblokkade hie sadwaande gjin sin mear en waard úteinlik opheft.

In moderner foarbyld fan in lânblokkade is Armeenje, in troch lân omsletten steat yn 'e Kaukasus, dy't anno 2022 al mear as tritich jier mei it buorlân Azerbeidzjan ferwikkele is yn in leech-yntinsive oarloch om 'e krite Nagorno-Karabach. Azerbeidzjan en syn bûnsgenoat Turkije grinzgje yn it easten en westen oan Armeenje. Om't sy it lân blokkearje, kin Armeenje inkeld hannel driuwe troch de loft of fia de buorlannen Georgje en (yn mindere mjitte) Iraan. Dêrtroch wurdt de ekonomyske ûntjouwing fan it lân slim beheind.